**Leczo Bence: Emeljük zászlónkra a Beneš dekrétumok ügyét**

Bűn az, minek nyomát is sikerült eltüntetnünk – írja Pilinszky János a *B. I. kisasszony* című művében. A szlovák-magyar lakosságcsereegyezményt 1946. február 27-én írták alá, és hosszas huzavona után 1947. április 12-én indult az első transzport Felvidékről. Mintegy hetvenhatezer embert telepítettek ki, de azok teljes száma, akik elhagyták a szülőföldet, kilencvenezerre tehető. Furcsa dátum ez az április 12. A fák rügyeznek, mi pedig vagy húsvét után élvezzük a feltámadást, vagy készülünk rá, a természet megújul, és közben emlékezünk. De nem 1947. április 12-én indult a szörnyűség, hanem évekkel korábban. Tudjuk, hogy a magyar országgyűlés miért ekkorra határozta meg a felvidékről kitelepítettek emléknapját: azonban úgy hiszem, nekünk ennél általánosabban, összetettebben kell emlékeznünk.

Helyzetünk nonszensz: a Benes-dekrétumok homlokegyenest ellentmondanak a józan észnek, a keresztény alapelveknek, de még az Európai Unió Alapjogi Chartájának is, ennek ellenére Szlovákia jogrendjének részét képezik – szól a már ezerszer hallott, közhelyszámba menő igazság, amit fontos itt, és még ezerszer is hangsúlyozni.

A dekrétumokhoz nem csak a Magyarország felé robogó vonatok fűződnek. Az internálótáborok, a – részint inkompetencia, részint gonoszság miatt – fagyban, szörnyű körülmények között Csehországba deportált családok, az emberpiacok, a folyamatos bizonytalanság, a jogfosztások, vagyonelkobzások, ki- és betelepítések szintén szerves részét képezik mindannak a rossznak, amit a Benes-dekrétumok szabadítottak a Felvidékre. Legyinthetnénk ugyan, nyolcvan éve történt, feledjük csak el, fontosabb a békesség. De ki az, aki meg merné tagadni a bosnyákoktól, hogy megemlékezzenek az 1995-ös srebrenicai szörnyűségekről? Ki mondhatná azt az örményeknek, hogy ne érdekelje őket másfélmillió honfitársuk kitelepítése, és körül-belül felük lemészárlása csak azért, mert az sérti a törökök nemzeti öntudatát? A sort hosszan lehetne folytatni: csak egy – a szó eredeti értelmében vett – gonosz ember képes ilyesmit kérni, követelni, és ami a legfontosabb: sugalmazni.

A világtörténelem megmutatta, hogy amit egyetemes szabályoknak gondolunk, amit civilizációs minimumnak tekintünk, az sokak számára mégsem az. Abban azonban biztos vagyok, hogy minden ember elidegeníthetetelen joga, hogy ha meghalt, háborítatlanul nyugodhassék, és az is, hogy rá úgy emlékezhessenek azok, akik számára fontos volt, ahogyan szeretnének. „Testvérért gyászt viselni szégyen nem lehet” – válaszolja Antigoné az őt vádoló Kreónnak. Esetünkben pedig ugyanerről van szó.

Hallottak már a transzgenerációs hatásokról? Gyakran a holokauszt kapcsán olvashatunk erről a kifejezésről, de megfigyelték veteránoknál, és azoknál is, akik nagy és hosszan tartó traumát éltek át: olyanok is a traumatizáció jelét mutatják, akik csak leszármazottai, mondjuk unokái a behatást eredetileg elszenvedettnek. Szorongás, depresszió, önértékelési problémák, öngyilkossági hajlam és más negatív megküzdési stratégiák formájában jelentkezhet. Főleg a családon belüli mintákon keresztül öröklődnek, például titkolózás útján, de megeshet, hogy genetikai változások is végbe mennek. A Benes-dekrétumok így nem csak őseinket nyomorították meg, hanem bennünket is.

A titkolózást a saját bőrömön éreztem. Mikor elég idős lettem, hogy érdekeljenek ezek a dolgok, meg akartam tudni, hogyan is végezte a családom, reszlovakizáltunk-e, van-e otthon fehér lap, és a többi, ami egy kamaszfiút érdekelhet ebből az időszakból. Otthon mindenki úgy tudta, hogy az erről szóló papírok, a régi katonakönyvek, és a kitelepítésekkel kapcsolatos dokumentumok valahogyan eltűntek, és már nincsenek meg. Néhány éve azonban kiderült, hogy a padlás egyik zugában pihentek, szerencsére remek állapotban, és csak azért nem tudhattunk róluk, mert a felmenőim szégyellték, hogy reszlovakizáltak. A képhez hozzátartozik, hogy éppen a háború alatt sikerült telket, házat vásárolniuk szülőfalumban, és amiről a reszlovakizáció nélkül vélhetően le kellett volna mondaniuk. De kell-e egyáltalán mentegetni azokat, akik otthont, házat, birtokot, az utódaik megélhetését és őseik összegyűjtött vagyonát szem előtt tartva, és mélységesen meghasonulva kérvényezték – de iure – nemzetiségük megváltoztatását? Nem legitimizálja-e tetteiket az, hogy itt vagyunk, és emlékezünk rájuk? Hiszem, hogy de. És hiszem, hogy tartozunk nekik, a kitelepítetteknek, a kényszermunkára elhurcoltaknak, és mindazoknak, akik a második világháború borzalmai után valahogyan átvészelték a szörnyű kilátástalanságot egy olyan országban, ahol nemhogy állampolgárnak, de gyakran még embernek sem tekintették őket. Tartozunk azzal, hogy emlékezünk, és emlékeztetünk.

A Benes-dekrétumok mindannyiunkat érintenek. Irtózatos lelkierő kell ahhoz, hogy az ember feladjon mindent, vállalja magyarságát, és az ezzel járó vagyonelkobzást, kitelepítéseket is. Ahogy ahhoz is rettenetes lelkierő kell, hogy az ember leszegje fejét, szem előtt tartva saját és utódai megélhetését, a szülőföldön maradást, és kérvényezze, hogy – legalábbis papíron – annak a nemzetnek szeretne a része lenni, ami nem veszi őt emberszámba. Egyik döntés sem jobb vagy rosszabb a másiknál: szomorú sorsokat, derékbatört életeket, tragédiákat látunk, amerre nézünk. Ezt a terhet pedig máig cipeljük.

Itt, ahol állunk, Somorján, ez az emlékmű nemcsak a jogfosztások, az embertelenségek mementója. A szlovák politikum hozzáállását is erőteljesen jelzik az emlékmű leleplezését követő reakciók. Ivan Korcok akkori szlovák külügyminiszter az avatást követő szavaiból az szűrődött le, hogy nem ildomos történelmi kérdéseket megnyitni. A szlovák-magyar kapcsolatok pedig éppen ezt a szőnyeg alá söprést sínylik meg – hiszen valamelyik félnek mindig tojáson kell lépdelnie, ha felmerül a csehszlovák államiságot meghatározó dekrétumok kérdése. Ez a fél pedig nem a domináns államalkotó nemzet lesz, hanem mi, akinek – közösségi szinten – sokszor kifizetődőbbnek tűnik a hallgatás. Ez a hozzáállás nemcsak az országon belüli viszonyokat degradálja, hanem az önfeladás lejtőjén indít útnak bennünket: ha ezt a sérelmet csak úgy le tudjuk nyelni, akkor mi az, amit nem fogunk? Ezzel pedig az elhallgatás negatívumainak, a nemzedékeken átívelő hatásoknak ágyazunk meg – közösségünk eltűnése mellett.

És bár szép számmal állunk itt Somorján, nem gondolom, hogy közösségünkben nemzeti minimum lenne, hogy kezdjünk valamit a Benes-dekrétumok emberi és isteni szabályokat áthágó részeivel. Ha pedig mégis az, akkor nem ettől hangos a közélet, nem gyűlnek össze tömegek az ügy mögé. Április 12-én, vagy ha a szlovák politikum úgy hozza, megemlítjük persze, megemlékezünk, de úgy kezeljük, mintha nem nyolcvan, hanem száznyolcvan éve történtek volna a szörnyűségek. Úgy teszünk, mintha nem határoznák meg bőséggel mindennapjainkat a dekrétumok. A felvidéki magyar közbeszédben nem vagyunk elkényeztetve – komolyan, alkotó és alakító erővel a háta mögött nagyon ritkán jelenik meg egy-egy, saját sorsunkat nagyban érintő felvetés. De hiszem, hogy lehet ez másképp. Meg kell győznünk, no nem a többségi nemzetet, hanem saját magunkat arról, hogy fontos kiállni, fontos emlékezni a közel nyolcvan éve történt eseményekre. Nincs annál fontosabb feladata közösségünknek, minthogy egy olyan témát, ami tagjainak mindegyikét érinti, a zászlójára emeljen. Ha ez nem fog megtörténni, nagyobb dolgokról nem is álmodhatunk Felvidéken. A következményekkel mindenki tisztában van. Bűn az, minek nyomát is sikerült eltüntetnünk – írja Pilinszky János. Ne hagyjuk, hogy mindez velünk is megtörténjen.

Köszönöm a figyelmet.